**Наредба**

**за дейностите по управление на отпадъците на**

**територията на Община Севлиево**

*/Приета с решение № 102 от 27 май 2014 г. на Общински съвет – Севлиево,*

*изм.и допълнена с решение № 133 от 11.09.2018 г.,*

*изм.и допълнена с решение № 177 от 19.10.2021 г. /*

РАЗДЕЛ І.

ОБЩИ РАЗПОРЕДБИ

Тази Наредба урежда условията и реда за изхвърлянето, събирането, включително разделното, транспортирането, претоварването, оползотворяването и обезвреждането на:

1.битовите отпадъци.

2.строителни отпадъци.

3.производствените отпадъци.

3.масово разпространени отпадъци, в т.ч.:

а/ отпадъци от опаковки /ООП/;

б/ излезли от употреба моторни превозни средства /ИУМПС /;

в/ излязло от употреба електрическо и електронно оборудване /ИУЕЕО/;

г/ негодни за употреба батерии и акумулатори /НУБА/;

д / отработени масла и отпадъчни нефтопродукти ;

е/ излезли от употреба гуми /ИУГ/ .

4.биоразградими отпадъци.

5.битови отпадъци от хартия и картон, метали, пластмаси и стъкло

6.отпадъци от черни и цветни метали /ОЦЧМ /.

7.опасни отпадъци от домакинствата.

Наредбата урежда правата и задълженията на общинската администрация и на лицата, при чиято дейност се образуват и/или третират отпадъци, във връзка с ежедневното поддържане и опазване на чистотата на местата за обществено ползване, сградите, дворовете и прилежащите територии.

Наредбата определя вида на административните нарушения, които могат да бъдат извършени и размера на глобите/ санкциите, на които подлежат в тази връзка физическите и юридическите лица.

Наредбата е задължителна за всички лица, които живеят или временно пребивават на територията на Община Севлиево, както и за юридическите лица, организациите и учрежденията, осъществяващи дейност на нейна територия.

**Чл.1.**(1) Лицата, при чиято дейност се об­разуват отпадъци и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие със Закона за управление на отпадъците и действащата подзаконова нормативна уредба .

1. „Притежател на отпадъци“ е причинителят на отпадъци или физическото или юридическото лице, в чието владение се намират те.

2. „Причинител на отпадъци“ е физическо или юридическо лице, при чиято дейност се образуват отпадъци (първичен причинител на отпадъците), или всеки, който осъществява предварителна обработка, смесване или други дейности, водещи до промяна на свойствата или състава на отпадъка.

(2) Притежателите на отпадъци са длъжни:

1. да изпълняват разпоредбите за събиране, транспортиране и третиране на отпадъците;

2. да поддържат в постоянна изправност и нормално действие съоръженията си за третиране на отпадъци;

3. да предприемат всички мерки за несмес­ване на:

а) опасни отпадъци с други опасни отпадъци или с други отпадъци, вещества или материали; смесването включва и разреждането на опасни вещества;

б) оползотворими отпадъци с неоползотво­рими отпадъци;

4. да организират безопасно съхраняване на отпадъците, за които не може да бъде осигурено третиране в съответствие с изискванията на Закона за управление на отпадъците, на територията на Република България;

5. при наличие на опасни отпадъци да определят отговорно лице и да организират безопасното им управление;

6. да водят отчетност за отпадъците по реда, определен със Закона за управление на отпадъците и подзаконовите нормативни актове по прилагането му;

7. в момента на поискването да осигуряват достъп на контролните органи до съоръженията, в които се образуват отпадъци, до съоръженията за съхраняване и третиране на отпадъците и до документацията по отпадъците;

8. да осигурят инструктаж и периодично обучение на персонала, който работи с опасни отпадъци;

9. да предвидят и осъществят необходимите мерки за неразпространяване на замърсяване след закриване на обектите и дейностите, както и на инсталацията или съоръжението за третиране на отпадъци;

(3) Когато отпадъците са предадени за подго­товка преди оползотворяване или обезвреждане, не отпада отговорността на първоначалния причинител или притежател за извършване на цялостното оползотворяване или обезвреждане на отпадъците.

(4) Първоначалния причинител на отпадъците носи солидарно отговорността с лицата, участващи в цялата верига от тяхното съби­ране до третирането им - за оползотворяване и/или обезвреждане.

(5) Лицата, които събират и транспортират отпадъци, ги предават за третиране в подхо­дящи инсталации, като спазват разпоредбите на Закона за управление на отпадъците.

(6) Отговорността за организиране управле­нието на масово разпространени отпадъци се поема от производителя на продукта, в резултат на чиято употреба се образуват отпадъците, при условията на Закона за управление на отпадъците и действащата подзаконова нормативна уредба.

(7) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието държане се намират отпадъците.

(8) Всички разходи за възстановяване на качествата на околната среда и за разкриване на действителния причинител се възстановяват от него.

РАЗДЕЛ ІІ.

ПРАВА И ЗАДЪЛЖЕНИЯ НА КМЕТА НА ОБЩИНАТА

Чл.2. (1) Кметът на общината осигурява условия, при които всеки притежател на битови отпадъци се обслужва от лица, притежаващи съответните разрешителни и регистрационни документи, съгласно чл. 35 от Закон за управление на отпадъците и на които е предоставено право да извършват дейности по тяхното събиране, транспортиране, оползотворяване и/или обезвреждане.

(2) Кметът на общината може да упълномощава длъжностни лица от общинската администрация за изпълнение на правата и задълженията си по управление на отпадъците.

(3) Кметът на общината отговаря за:

1. осигуряването на съдове за събиране на битовите отпадъци – контейнери, кофи и други;

2. събирането на битовите отпадъци и транспортирането им до Регионално депо за неопасни и опасни отпадъци за общините Севлиево, Дряново и Сухиндол или други инсталации и съоръжения за оползотворяването и/или обезвреждането им;

3. почистването на уличните платна, площадите, алеите, парковите и другите територии от населените места, предназначени за обществено ползване;

4. избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;

5. организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на Община Севлиево;

6. разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;

7. организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;

8. изпълнението на решенията на общото събрание на регионално сдружение за управление на отпадъците – Регион Севлиево и съдейства за създаване на центрове за повторна употреба, поправка и подготовка за повторна употреба;

9. организирането на разделно събиране на опасните битови отпадъци извън обхвата на наредбите по чл. 13, ал. 1 от Закон за управление на отпадъците и предаването им за оползотворяване и/или обезвреждане;

10. разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;

11. осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други във всички населени места с население, по-голямо от 10 000 жители на територията на общината, и при необходимост в други населени места;

12. почистването от отпадъци на общинските пътища в съответствие с чл. 12 от Закон за управление на отпадъците;

13. осигуряването на информация на обществеността по т. 1 – 12, 14 и 15 чрез интернет страницата на съответната община, както и по друг подходящ начин;

14. поддържането на регистър на площадките за предаване на отпадъци от пластмаси, стъкло, хартия и картон на територията на съответната община;

15. предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им.

РАЗДЕЛ ІІІ.

ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА

Чл.3. Физическите и юридически лица имат право:  
1. Да правят предложения за подобряване на организацията и изпълнението на дейностите по третиране на отпадъците и поддържането на чистота.  
2. Да сигнализират общинската администрация за нарушения на разпоредбите на Закона за управление на отпадъците и настоящата наредба.  
3. Да сигнализират общинската администрация за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на общината.  
4. Да съдействат на контролните органи при констатиране на нарушенията.

Чл.4. Физическите и юридически лица са длъжни:  
1. Да изхвърлят отпадъците си само в определените за целта съдове и да не допускат разпиляване на отпадъци извън тях.  
2. /изм.и доп. с решение № 036/24.02.2015 г./ Да опазват и поддържат чистотата на територията на имотите /в т.ч. и незастроените/, на които са собственици, ползватели или наематели, както и граничещите с имота тротоари и оградите към тях от треви, храсти и друга растителност  
3. Да почистват, в т.ч. и от сняг, и поддържат чистотата на съответните прилежащи терени към сградите, дворните места и др.имоти, които притежават или стопанисват.  
4. Да почистват и поддържат чистотата на терени – общинска собственост, които ползват за търговска дейност на открито, вкл. обезпечаването им с необходимия брой кошчета.

5. Да спазват регламентирания с настоящата наредба ред за третиране на всеки конкретен вид отпадък.

Чл.5. Забранява се:  
1. Изхвърлянето на отпадъци извън предназначените за целта съдове и места.  
2. Смесването на различни фракции от оползотворими компоненти, както и смесването на оползотворими и неоползотворими компоненти в съдовете /местата/ за разделно събиране на отпадъци.  
3. Изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет.  
4. Изхвърлянето на едрогабаритни отпадъци извън определените места.  
5. Изхвърлянето в съдовете за битови отпадъци на отпадъци от производствени и селско стопански дейности.   
6. Изваждането на отпадъци от съдовете за отпадъци, в т.ч. и от специализираните /за разделно събиране/.  
7. Изхвърлянето в съдовете за отпадъци на отпадъци с потенциално висок екологичен и здравен риск и отпадъци, които биха могли да доведат до увреждане на самите съдове, сметоизвозващата и сметообработваща техника, в т.ч./едрогабаритни, строителни, лесно запалими, взривоопасни, разяждащи, токсични, медицински и др./  
8. Паленето и изгарянето на отпадъци в съдовете за смет и изхвърлянето на незагасена жар.  
9. Изгарянето на всякакви видове отпадъци, освен в случаите, когато изгарянето се извършва в специализирани съоръжения за експлоатация, за които са издадени съответните разрешения.   
10. Изхвърлянето на отпадъци, изливането на води, изтърсването и изтупването от балкони и прозорци на жилищните сгради.  
11. Разместването на съдове за отпадъци без съответното разрешение от общинската администрация.

12. Паркирането на превозни средства по начин, който би попречил на събирането и извозването на отпадъците.  
13. Поставянето на афиши, съобщения, реклами и др. върху съдове за отпадъци, както и изписването на знаци, символи и текстове по тях.  
14. Поставянето на излезли от употреба лампи, негодни за употреба батерии и акумулатори, отработени масла и отпадъчни нефтопродукти в съдове за битови отпадъци, както и смесването им с други отпадъци.

15. Неконтролираното освобождаване и/или изхвърляне на негодни за употреба акумулатори, както и неконтролираното освобождаване, изхвърляне и/или изливане на електролит от негодни за употреба акумулатори.

16. Събирането на негодни за употреба акумулатори без електролит освен в случаите, когато същите са били повредени по независещи от лицето, извършващо събирането, обстоятелства.

17. Изхвърлянето на отработени масла и отпадъчни нефтопродукти в повърхностни и подземни води и в канализационната система;

18. Съхраняването или изхвърлянето на отработени масла и отпадъчни нефтопродукти, водещо до замърсяване на земята и почвата.

19. Нерегламентираното изхвърляне, изгаряне, както и всяка друга форма на нерегламентирано третиране на строителни отпадъци, в това число и изхвърлянето им в съдовете за събиране на битови отпадъци или отпадъци от опаковки.

**РАЗДЕЛ ІV.**

**ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА**

Чл.6. Дейности по оползотворяване и/или обезвреждане на битови отпадъци могат да извършват лица, притежаващи съответното разрешение по чл.35 от Закона за управление на отпадъците или комплексно разрешително, издадено по реда на глава седма, раздел II от Закона за опазване на околната среда.

Чл.7. Отговорни за събирането, извозването и обезвреждането на битовите отпадъци, почистването на местата за обществено ползване, както и снегопочистването на тротоарите, са общинското звено извършващо дейността, както и лицата с които общината е сключила договор за изпълнението на съответните дейности.

Чл.8. Лицата по чл.7 са длъжни:  
1. Да изпълняват възложените им дейности качествено, в съответствие с утвърдените графици, организационни и технологични схеми и стриктно спазване на санитарно-хигиенните и екологични изисквания.  
2. Да изготвят и съгласуват с общинска администрация, цялостна технологична и организационна схема на работа, в т.ч. местоположение на съдовете за битови отпадъци и маршрути за обслужването им, използвана техника за всеки конкретен район и дейност, графици за извършване на дейностите по почистване на обществените места, събиране и транспортиране на битовите отпадъци, измиване и дезинфекция на съдовете за битови отпадъци, схема за организацията за обезвреждане на отпадъците на депо.   
3. Да съгласуват с общинска администрация всякакви промени в технологичната и организационна схема на работа.  
4. В случаи на аварии и/или обстоятелства, възпрепятстващи изпълнението на дейността, незабавно да уведомят общинска администрация и да предприемат необходимите действия за максимално бързото възстановяване на нормалния цикъл на работа.  
5. Да осигуряват, поддържат и подновяват необходимата за изпълнение на възложените дейности материално-техническа база /машини, съоръжения, съдове за битови отпадъци и др./.  
6. Да не допускат замърсявания в процеса на извършваните от тях дейности.  
7. Да измиват и дезинфекцират използваните съдове за битови отпадъци, съгласно утвърден график.  
8. Да водят отчетност за отпадъците по реда, определен със Закона за управление на отпадъците и подзаконовите нормативни актове по прилагането му.

Чл.9. Лицата по чл.7 имат право:  
1. Да предлагат промени в технологичната и организационна схема на работа, целящи подобряване качеството на извършваните дейности.  
2. Да сигнализират общинска администрация за нарушения, по смисъла на тази наредба и Закона за управление на отпадъците извършени от граждани, фирми и др. организации.  
3. Да упражняват вътрешен контрол при изпълнение на дейностите, които извършват.

Чл.10. За услугите по събирането, извозването, обезвреждането на битови отпадъци в депа или други съоръжения и поддържането на чистотата на местата за обществено ползване, извършвани на територията на общината, данъчно задължените лица заплащат такса “битови отпадъци” по реда, определен в Закона за местните данъци и такси, и Наредбата за определяне и администриране на местните такси и цени на услуги на територията на Община Севлиево.

РАЗДЕЛ V.

ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА СТРОИТЕЛНИ ОТПАДЪЦИ И ИЗЛИШНИ ЗЕМНИ МАСИ

Чл.11.(1) Третирането и транспортирането на отпадъците и излишните земни маси при извършване на ново строителство и при разрушаване, реконструкция или текущ ремонт на сгради и съоръжения се извършват от притежателите на отпадъците, от изпълнителя на строителството или разрушаването или от друго лице въз основа на писмен договор.

(2) Извършването на дейностите по третиране и транспортиране на излишните земни маси и строителните отпадъци (включително строителните отпадъци от вътрешни преустройства и текущи ремонти на сгради и съоръжения) е задължение на изпълнителя по смисъла на чл.163, ал.1 или чл.163а, ал.5 от Закона за устройство на територията, и се извършва съгласно изискванията, заложени в Наредба за управление на строителните отпадъци и за влагане на рециклирани строителни материали. Контрола по изпълнение на горното е задължение на надзорника по смисъла на чл.168, ал.1 от Закона за устройство на територията.

Чл.12. Строителни отпадъци от ремонтна дейност, образувани от домакинствата на територията на Община Севлиево, генерирани в количества под указаните в Наредба за управление на строителните отпадъци и за влагане на рециклирани строителни материали, се третират като се:

1. извозват от собственика им до площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол.

2. предават се на лицето по чл.7, извършващо дейностите по сметосъбиране и сметоизвозване, срещу заплащане на услугата по извозване.

Чл.13. Строителните и ремонтни работи на обекта се извършват в съответствие с разработения проект, като обекта задължително се огражда с цел осигуряване безопасността на пешеходците, съгласно чл.9 ал.1 от Наредбата за организация на движението на територията на Община Севлиево, както и за предпазване на околните терени от замърсяване.

Чл.14. Не се допуска временно депониране на строителни материали, строителни отпадъци и изкопни земни маси извън границите на строителните площадки и/или извън границите на имота.

Чл.15. Не се допуска замърсяването по какъвто и да е начин /при излизане от строителната площадка на камиони с мръсни гуми, замърсяване от работниците, работещи на строителната площадка и др. / на улиците, тротоарите и др. територии за обществено ползване извън границите на строителната площадка и/или извън границите на имота, при извършване на строителни, изкопни или ремонтни работи.

Чл.16. Изпълнителят на строителството е длъжен:

1. Да не допуска по време на строителството замърсяване на тангиращите с обекта тротоари, улични платна, зелени площи и др.терени със строителни материали, строителни отпадъци и земни маси;

2. Да не допуска при транспортиране на строителни отпадъци и земни маси, замърсяване на уличните платна;

3. Да не допуска транспортиране на строителни отпадъци и земни маси в камиони без покривала;

4. След приключване на строителството да почисти цялата строителна площадка, вкл. и измиване на улиците, тротоарите, алеите, пешеходните зони и др. замърсени елементи на строителната площадка с твърда настилка.

5. Да не изхвърля строителни отпадъци и земни маси извън определените за депониране места.

Чл.17. Депонирането, обработката и оползотворяването на строителни отпадъци и земни маси, генерирани от ремонтна дейност в бита, се извършва само на определените от кмета на общината площадки за строителни отпадъци и земни маси.

**РАЗДЕЛ VІ.**

**ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ПРОИЗВОДСТВЕНИ И ОПАСНИ ОТПАДЪЦИ**

Чл.18. Производствените отпадъци, които нямат характер на опасни отпадъци, се третират:

1. от причинителя, в собствени съоръжения съгласно одобрен от съответните компетентни органи проект на производствената дейност и при изпълнение на чл.8, ал.2 на Закона за управление на отпадъците;

2. от лицата, на които е дадено разрешение по чл.67 от Закона за управление на отпадъците, регистрационен документ издаден по реда на глава пета, раздел II от Закона за управление на отпадъците.

3. от оператори, притежаващи комплексно разрешително, издадено по реда на Закона за опазване на околната среда.

Чл.19. Лицата предприемащи действия по осъществяване на инвестиционни намерения, едновременно уведомяването на РИОСВ гр. Велико Търново, предоставят копие от информацията на кмета на община Севлиево, която да съдържа данни за очакваните количества и вида на производствените и опасните отпадъци, които ще се образуват след реализация на инвестиционния проект.

Чл.20. Всички разходи за третиране и транспортиране на производствените и опасни отпадъци са за сметка на притежателя им.

РАЗДЕЛ VІІ.

ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл.21.(1) Масово разпространени отпадъци са:

отпадъци от опаковки;

излезли от употреба моторни превозни средства;

излязло от употреба електрическо и електронно оборудване;

негодни за употреба батерии и акумулатори;

отработени масла и отпадъчни нефтопродукти;

излезли от употреба гуми.

(2) Масово разпространените отпадъци се събират разделно от другите отпадъци и не се изхвърлят в съдовете за битови отпадъци.

**ОТПАДЪЦИ ОТ ОПАКОВКИ**

чл.22.(1) На територията на община Севлиево, дейностите по разделно събиране, транспортиране, сортиране и оползотворяване на отпадъците от опаковки се извършват от:

1. организации по оползотворяване, притежаващи разрешение, издадено по реда на глава пета, раздел III от ЗУО, и/или

2. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на община Севлиево, и/или комплексно разрешително, издадено по реда на глава седма, раздел II от Закона за опазване на околната среда (ЗООС).

3. Кметът на община Севлиево изпълнява задълженията си по ал. 1, т. 2 в случай на писмен отказ от всички организации по оползотворяване на отпадъци от опаковки да сключат договор за изграждане и обслужване на система за разделно събиране на отпадъци от опаковки на територията на община Севлиево.

(2) Кметът на община Севлиево определя местата за разполагане на елементите от системата за разделно събиране на отпадъци от опаковки на територията на общината.

(3) Отпадъците от опаковки, генерирани от битовата дейност на физическите и юридически лица се:

1. Събират разделно и се изхвърлят в съответния съд от система за разделно събиране на отпадъци от опаковки на територията на община Севлиево;

2. Събират разделно и се предават от притежателите им в площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол.

(4) За отпадъците от опаковки, генерирани от стопанска, търговска или производствена дейност, от физически и юридически лица, притежателите им сключват индивидуални договори за тяхното предаване с лицата по чл.22., ал. 1, т.1 и т.2.

**ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА**

Чл. 23 *(изм.и допълнен с решение № 177 от 19.10.2021 г.)* (1) Кметът на общината определя местата за предаване на излезлите от употреба моторни превозни средства (ИУМПС) на територията на общината, в съответствие с програмата за управление на отпадъците и настоящата наредба.

(2) Кметът на общината организира дейностите по събирането на ИУМПС по [чл. 143, ал. 7](https://legislation.apis.bg/doc/11110/0/#p36207818) и 8 от Закона за движение по пътищата и предаването им в центрове за разкомплектоване, за което контролните органи, определени от кмета на Община Севлиево, уведомява звено „Пътна полиция” при областна дирекция на Министерството на вътрешните работи по месторегистрация на МПС.

(3) Извършва дейностите по ал.1 и ал.2 като сключва договор със:

1. организации по оползотворяване на излезлите от употреба моторни превозни средства

2. лица, които изпълняват задълженията си по оползотворяване на излезлите от употреба моторни превозни средства индивидуално.

(4) Собственикът на ИУМПС е длъжен да го съхранява в имот, частна собственост.

1. В случай че ИУМПС се намира върху имот държавна или общинска собственост, собственикът му е длъжен да го предаде на площадка за временно съхранение или в център за разкомплектоване на ИУМПС.

2. Когато собственик на МПС не изпълни задълженията си по ал. 4, както и в случаите, когато ИУМПС не може да бъде идентифицирано поради липса на регистрационен или идентификационен номер и при невъзможност собственикът да бъде установен се прилага процедурата по [чл. 143, ал. 7](https://legislation.apis.bg/doc/11110/0/#p36207818) и [ал. 8 от Закона за движението по пътищата](https://legislation.apis.bg/doc/11110/0/#p36207818)

(5) /изменена с решение № 133 от 11.09.2018г./ Кметът на общината назначава със заповед комисия със следните правомощия:

1. Установява с констативен протокол (Приложение 1) наличието на обстоятелства, които определят МПС като ИУМПС по смисъла на §1, т.1 от ДР на Наредба за излезлите от употреба моторни превозни средства, в това число собствеността на терена, върху който се намира ИУМПС и собствеността на ИУМПС. На установените ИУМПС се залепва стикер - предписание, съгласно образец - Приложение № 2.

2. Комисията съставя констативен протокол за техническото състояние на МПС в 3 екземпляра, съгласно образец - Приложение № 1, в който се отбелязва датата на поставяне на стикер-предписание по т.1. Собствениците на ИУМПС се уведомяват за предписанието за преместване лично срещу подпис или чрез писмо с обратна разписка, като при поискване от собственика или от упълномощено от него лице, им се предоставя екземпляр от протокола. Когато адресът на някое от заинтересованите лица не е известен или то не е намерено на посочения от него адрес, в т.ч., когато съобщението се върне в цялост като неполучено и/или непотърсено, съобщението се поставя на таблото за обявления в сградата на общината или на интернет страницата на Община Севлиево и се счита за връчено след изтичането на 14-дневен срок от датата, на която съобщението е поставено на таблото, съотвено от датта на която е обявено на интернет страницата на общината.

3. От датата на връчване на предписанието за преместване по реда на т.2, започва да тече тримесечен срок за преместване на ИУМПС. Преместването на ИУМПС на друго място общинска или държавна собственост, не спира изпълнението на предписанието по т.1.

4. В случай че в срока по т. 3 собственикът не е изпълнил предписанието, въз основа на констативния протокол за техническото състояние на МПС по т.1, Кметът на общината или упълномощено от него длъжностно лице издава заповед за принудително преместване на ИУМПС на площадка за временно съхранение или в център за разкомплектоване на ИУМПС за сметка на собственика на ИУМПС. Заповедта се издава не по-късно от един месец от изтичането на срока по т. 3 и се връчва по реда на ал. 5, т.2.

5. След изтичане на сроковете за обжалване по АПК, заповедта се изпълнява от лице, сключило писмен договор с Кмета на Общината, притежаващо необходимите разрешителни по реда на Закона за управление на отпадъците /ЗУО/ и за сметка на собственика.

6. ИУМПС се пазят на площадката за временно съхраняване до 14 дни от датата на приемане, след което се разкомплектоват.

7. В срока по т.6 собственикът има право да поиска връщане на ИУМПС, след като заплати на лицата по чл.23, ал.3 разходите, във връзка с принудителното преместване и съхраняване на площадката.

8. При постъпване на сигнал за наличието на ИУМПС върху имот - общинска собственост, комисията по ал. 1 разглежда сигнала в срок до един месец от датата на постъпването му.

(6) Дейностите по съхраняване и третиране на ИУМПС се извършват от лица, притежаващи разрешение, издадено по реда на [ЗУО](https://legislation.apis.bg/doc/559413/0/). Тези лица са длъжни да:

1. осъществяват конкретната дейност в съответствие с изискванията на [Наредбата за излезлите от употреба моторни превозни средства](https://sofia.obshtini.bg/doc/678135/0/);

2. приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС;

3. водят отчетни книги по Наредба № 2 за реда и образците, по които се предоставя информация за дейностите по отпадъците, както и реда за регистъра за приетите автомобили, заверен в КАТ;

4. водят регистър за приетите автомобили, заверен в сектор КАТ към РПУ Севлиево;

5. уведомяват в срок до 3 дни направление Пътна полиция, сектор КАТ към РПУ Севлиево, като предоставят описание на автомобила, адрес на последното му паркиране и заповед за принудителното му преместване;

6. предават за разкомплектоване ИУМПС не по-рано от 14 дни от датата на приемането ИУМПС за временно съхранение;

7. освобождават ИУМПС в 14-дневния срок по ал.5, т. 8, в случаите, когато собственикът е поискал връщането и е заплатил разходи по принудителното преместване и временното съхранение;

8. предоставят информация за количеството и броя ИУМПС, които са събрани и третирани през отчетния период, както и наличието на отчетни документи за тях.

9. гарантират наличието на достатъчно площ за временно съхранение, като се отчита броят на ИУМПС на територията на общината за година.

10. Издават за всяко прието в център за разкомплектоване ИУМПС удостоверение за разкомплектуването му. Образецът на удостоверението се определя със заповед на министъра на околната среда и водите, съгласуван с министъра на вътрешните работи.

11.  За изоставените регистрирани МПС се издава удостоверение по т. 10 само от оператор на център за разкомплектуване, като се попълват данните за МПС, които са известни.

(7) Редът за преместване, съхранение и разкомплектоване на ИУМПС по чл.23, ал.5 се прилага и за преместване, съхранение и разкомплектоване на всички изоставени от собствениците им или ползвателите пътни превозни средства по смисъла на §6, т. 10 от ЗДП, в това число ремаркета и полуремаркета по смисъла на §6, т.17 и т.18 от ЗДП и каравани.

**ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ**

Чл.24.(1) Кметът на община Севлиево:

1. Оказва съдействие на организациите по оползотворяване, в т. ч. определя местата за разполагане на необходимите елементи на системите за разделно събиране и местата за предаване на излязло от употреба ЕЕО;

2. Организира изпълнението на задълженията си за участие в системите за разделно събиране на излязло от употреба ЕЕО по чл. 19, ал. 3, т. 7 от ЗУО, като сключва договори със:

а) организации по оползотворяване на ИУЕЕО, и/или

б) лица, които изпълняват задълженията си индивидуално, и/или

в) други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община.

(2) Излязлото от употреба електрическо и електронно оборудване, генерирано от битовата дейност на физическите и юридически лица се събират разделно и се предават от притежателите им в:

1. площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол;

2. пунктовете за вторични суровини, притежаващи разрешение за третиране на такъв вид отпадък.

(3) За отпадъците от излязло от употреба електрическо и електронно оборудване, генерирано от стопанска, търговска или производствена дейност на физически или юридически лица, притежателите им сключват индивидуални договори за тяхното предаване с лицата по чл.24, ал.1, т.2.

**НЕГОДНИ ЗА УПОТРЕБА БАТЕРИИ И АКУМУЛАТОРИ**

Чл.25. (1)Дейности по събиране, съхраняване, преработване и/или обезвреждане на негодни за употреба батерии и акумулатори (НУБА), на територията на Община Севлиево, имат право да извършват само лица, притежаващи съответното разрешение или регистрационен документ, издаден по реда на глава пета, раздел I и II от Закона за управление на отпадъците.  
(2) Лицата по ал.1 са длъжни да осъществяват конкретната дейност, в съответствие с разпоредбите на Наредбата за батерии и акумулатори и за негодни за употреба батерии и акумулатори от 27.12.2012г.

Чл.26.(1) Всички търговски обекти на територията на общината, които предлагат батерии и акумулатори, предоставят възможност за събиране на негодни за употреба батерии и акумулатори.   
(2) Лицата, които стопанисват обектите по ал.1, са задължени да предвидят места за поставяне на специализирани съдове за събиране на НУБА и да осигурят достъп до тях.

Чл.27.(1) Негодни за употреба батерии и акумулатори, генерирани от битовата дейност на физическите лица, освен в обектите по чл. 26, могат да се предават от притежателите им и в:

1. Площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол;

2. Общинските и административни сгради, в които са разположени съдовете за събиране на негодни за употреба портативни батерии.

3. Търговски обекти на територията на общината, които предлагат батерии и акумулатори.

(2) За отпадъците от НУБА, генерирани от стопанска, търговска или производствена дейност на физически или юридически лица, притежателите им сключват индивидуални договори за тяхното предаване с лицата по чл.25, ал.1.

**ОТРАБОТЕНИ МАСЛА И ОТПАДЪЧНИ НЕФТОПРОДУКТИ**

Чл.28.(1) Дейности по събиране, съхраняване, преработване, транспортиране и/или обезвреждане на отработени масла и отпадъчни нефтопродукти, на територията на Община Севлиево, имат право да извършват следните лицата:

1. организация по оползотворяване на отработени масла;

2. лица, които пускат на пазара масла и изпълняват задълженията си за тяхното събиране, индивидуално;

3. други лица, притежаващи разрешение или регистрационен документ, издаден по реда на глава пета, раздели [I](apis://NORM|41026|8|67|/) и II [ЗУО](apis://NORM|41026|8|78|/), за извършване на дейности по събиране, транспортиране, регенериране и/или оползотворяване на отработени масла, и/или комплексно разрешително, издадено по реда на глава седма, [раздел II от ЗООС](apis://NORM|40197|8|117|/).

(2) Лицата, при чиято търговска и/или производствена дейност се образуват отработени масла и/или отпадъчни нефтопродукти, както и притежателите на отработени масла и отпадъчни нефтопродукти ги предават за оползотворяване и/или обезвреждане на лицата по [чл. 28, ал. 1](apis://NORM|83614|8|28|) въз основа на писмен договор или ги оползотворяват, и/или обезвреждат в собствени съоръжения в съответствие с разпоредбите на Закон за управление на отпадъците и подзаконовите нормативни актове по прилагането му.

Чл.29. Лицата, които извършват продажба на масла на крайните потребители, предназначени за употреба в моторни превозни средства, са длъжни да осигурят безплатно на крайния потребител информация, поставена на видно място на територията на обекта, относно местата за смяна на маслата след употребата им и възможните опасности за здравето и риска за околната среда при неправилно манипулиране.

Чл.30.(1) На територията на Община Севлиево смяна на отработените моторни масла се извършва само в специализираните автосервизи, предлагащи съответната услуга.

(2) Физическите лица, притежаващи отработени моторни масла, могат да ги предадат в:

1.Площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол;

2. Специализираните автосервизи, предлагащи услугите по смяна отработените моторни масла.

**ИЗЛЕЗЛИ ОТ УПОТРЕБА ГУМИ**

Чл.31. Дейности по събиране, съхраняване, преработване и/или обезвреждане на излезли от употреба гуми (ИУГ), на територията на Община Севлиево, имат право да извършват само лица, притежаващи Разрешение или Комплексно разрешително по чл.35, ал.1 от Закона за управление на отпадъците (ЗУО), или Регистрационен документ, съгласно чл.35, ал.2 от Закона за управление на отпадъците, издаден по реда на глава пета, раздел ІІ, чл.78 от същия закон.

Чл.32.(1) Лицата, извършващи продажба и смяна на гуми, сключват договор с организация по оползотворяване на ИУГ, с лица, които пускат на пазара гуми, и изпълняват задълженията си за събирането на излезлите от употреба гуми индивидуално и/или с лица, притежаващи, необходимите документи по чл.35 от Закона за управление на отпадъците.

(2) Лицата по чл. 32, ал.1 осигурят възможност за приемане на ИУГ от крайните потребители в местата на продажбата и на смяната им, като за целта обособяват площадки за временно съхранение на излезлите от употреба гуми в границите на търговските си обекти.

Чл.33.(1) Лицата, при чиято търговска и/или производствена дейност се образуват ИУГ, ги предават за оползотворяване и/или обезвреждане на лицата по [чл.31,](apis://NORM|83614|8|28|) въз основа на писмен договор.

(2) Физическите лица, притежаващи излезли от употреба гуми, могат да ги предадат безвъзмездно в:

1.Площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол;

2. Лицата по чл. 32, ал.1, при ползване на предоставените от тях услуги.

РАЗДЕЛ VІІІ.

ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА БИОРАЗГРАДИМИ ОТПАДЪЦИ

Чл.34.(1) На територията на Община Севлиево, дейности по оползотворяване на биоразградими отпадъци се извършват единствено от лица, притежаващи съответния документ по чл.35 от ЗУО.

(2) Притежателите на битови биоразградими отпадъци ги предават на общинската система за разделно събиране или ги предават на други лица, отговарящи на условията по ал.1, или ги третират на място чрез компостиране.

Чл.35.Системата за разделно събиране на битови биоразградими отпадъци на Община Севлиево включва:

1. Съдове за събиране на битови биоотпадъци при източника на образуване;

2. Специализирани транспортни средства за обслужването на съдовете;

3. Специализирана техника за раздробяването на отпадъците;

4. Площадка за събиране и временно съхранение на биоотпадъците, находяща се в Регионално депо за опасни и неопасни отпадъци за общините Севлиево, Дряново и Сухиндол;

Чл.36. Притежателите на растителни биоразградими отпадъци от паркове и градини ги предават в площадката по чл.35, т.4 или ги компостират на място в собствен имот.

Чл.37.Лицата, образуващи биоотпадъци, които не са обхванати от общинската система за разделно събиране, организират самостоятелни системи за разделното им събиране, като ги предават на общинската система за третиране на биоотпадъци или извършват компостиране на място.

РАЗДЕЛ ІХ.

РАЗДЕЛНОТО СЪБИРАНЕ НА БИТОВИ ОТПАДЪЦИ ОТ ХАРТИЯ И КАРТОН, МЕТАЛИ, ПЛАСТМАСИ И СТЪКЛО

Чл.38. На територията на община Севлиево, разделно събиране, транспортиране, сортиране и оползотворяване на битови отпадъци от хартия и картон, метали, пластмаси и стъкло, различни от отпадъците от опаковки, се извършват чрез:

1. Общинската система за разделно събиране на битови отпадъци от хартия и картон, метали, пластмаси и стъкло;

2. Лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на община Севлиево.

Чл.39. Кметът на община Севлиево определя местата за разполагане на елементите от системата за разделно събиране на отпадъци от хартия и картон, метали, пластмаси и стъкло на територията на общината.

Чл.40. Отпадъците от хартия и картон, метали, пластмаси и стъкло, генерирани от битовата дейност на физическите и юридически лица се:

1. Събират разделно и се изхвърлят в съответния съд от система за разделно събиране на отпадъци на община Севлиево;

2. Събират разделно и се предават от притежателите им в площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол.

3. Предават се от притежателите им в пунктовете за изкупуване на вторични суровини, отговарящи на условията по чл.38, т.2

Чл.41. За отпадъците от хартия и картон, метали, пластмаси и стъкло, генерирани от стопанска, търговска или производствена дейност, от физически и юридически лица, притежателите им сключват индивидуални договори за тяхното предаване с лицата по чл.38., т.2.

**РАЗДЕЛ Х**.

**ОТПАДЪЦИ ОТ ЧЕРНИ И ЦВЕТНИ МЕТАЛИ**

Чл. 42. Дейностите с отпадъци от черни и цветни метали (ОЧЦМ), се извършват само на площадки, разположени на територии, за които съгласно устройствен план са допустими производствени и складови дейности. Всяка площадка трябва да отговаря на нормативните изисквания за опазване на човешкото здраве и околната среда.

Чл.43.(1).Предаването и приемането на ОЧЦМ, които нямат битов характер, включително тези, които представляват кабели и електропроводници от всякакъв вид и размер, елементи на електронната съобщителна инфраструктура, елементи и части от подвижния железопътен състав, железния път, включително осигурителните, сигнализационните и съобщителните съоръжения и всякакви инсталации към тях, всякакви елементи и части от пътната инфраструктура като пътни знаци, мантинели, метални капаци от шахти, части от уличното осветление или воднонапоителни системи и съоръжения, както и на металосъдържащи паметници или части или елементи от тях, се извършва само при наличие на сертификат за произход, издаден от лицата, при чиято дейност се образуват, и въз основа на сключен писмен договор.

(2) (В сила от 14.07.2014 г.) Физическите лица могат да предават ОЧЦМ само с битов характер при наличие на декларация за произход, като предаването се извършва на Площадката за безвъзмездно предаване на разделно събрани отпадъци от домакинствата, находяща се в Регионално депо за опасни и неопасни отпадъци за общините Севлиево, Дряново и Сухиндол, или чрез кампании за разделно събиране на отпадъци от домакинствата, организирани от Кмета на Община Севлиево, безвъзмездно за всяка от страните.

(3) Сертификатът и декларацията за произход на ОЧЦМ се попълват по образец, утвърден от министъра на околната среда и водите.

(4) Лицата, извършващи дейности с ОЧЦМ, са длъжни да осигурят на всяка площадка 24-часово видеонаблюдение в едномесечен срок от получаване на разрешението или неговото допълнение с нова/и площадки и да съхраняват записите в продължение на една година.

**РАЗДЕЛ ХI**

**ОПАСНИ ОТПАДЪЦИ ОТ ДОМАКИНСТВАТА**

Чл.44. На територията на община Севлиево, третирането на опасни отпадъци от бита се извършва единствено от лица, притежаващи съответното разрешително за дейността, съгласно чл. 35 от Закон за управление на отпадъците.

Чл.45. Основни групи опасни отпадъци, образувани в домакинствата са:

1. живак и живакосъдържащи уреди;

2. лакове и бояджийски материали;

3.домакински препарати, химикали;

4.мастила и замърсени опаковки;

5.фармацевтични продукти (лекарства с изтекъл срок на годност).

### Чл.46. Гражданите предават опасните си отпадъци от първа група - живак и живакосъдържащи уреди в Районна служба "Пожарна безопасност и защита на населението" – Севлиево.

Чл.47. Опасни отпадъци от домакинствата попадащи в групи от втора до пета се предават от притежателите им в Площадка за събиране и временно съхранение на биоотпадъците, находяща се в Регионално депо за опасни и неопасни отпадъци за общините Севлиево, Дряново и Сухиндол;

**РАЗДЕЛ ХII**

**КОНТРОЛ**

Чл.48. Контролната дейност по тази наредба се осъществява от звено Общински Инспекторат и упълномощени със заповед на кмета на общината длъжностни лица, които съставят предписания със задължителен срок за отстраняване на нарушенията и/или актове на нарушителите.

РАЗДЕЛ ХІII

АДМИНИСТРАТИВНО - НАКАЗАТЕЛНИ РАЗПОРЕДБИ

Чл.49.(1) За нарушаване разпоредбите на настоящата наредба физическите лица се наказват с глоби, както следва:

1. за нарушения по чл. 5 - от 100 лв. до 1 000 лв.;
2. за нарушения по чл.16 - от 100 лв. до 1 000 лв.
3. За други нарушения на настоящата наредба – от 10 лв. до 100 лв.
4. При повторно нарушение на физическото лице се налага глоба в двоен размер.

Чл.50.(1) За нарушаване разпоредбите на настоящата наредба едноличните търговци или юридическите лица се наказват с имуществена санкция, както следва:

1. за нарушения по и чл. 5 – от 500 лв. до 10 000 лв.;

2. за нарушения по чл. 16 – от 500 лв. до 10 000 лв.

3.за нарушения по други условия и ред за предаване, събиране, включително разделно, превозване и претоварване, на битови и строителни отпадъци, регламентирани в настоящата наредба - от 50 лв. до 200 лв.

(2) При повторно нарушение на юридическото лице се налага глоба в двоен размер.

Чл.51.(1) Нарушенията по чл.49 и чл.50 се установяват с акт на длъжностните лица, определени от кмета на общината.  
(2) Наказателните постановления се издават от кмета на общината или от упълномощено от него лице.  
(3) Установяването на нарушенията, издаването, обжалването и изменението на наказателните постановления се извършват по реда на Закона за административните нарушения и наказания.

**РАЗДЕЛ ХІХ**

**ДОПЪЛНИТЕЛНИ РАЗПОРЕДБИ**

По смисъла на Закона за управление на отпадъците и настояща Наредба за управление на дейностите по отпадъците на територията наОбщина Севлиево:

1.„Биомаса“ са продукти, състоящи се от растителни материали от селското и горското стопанство, които могат да се използват като гориво с цел оползотворяване на енергийния им потенциал, както и следните отпадъци:

а) растителни отпадъци от горското и сел­ското стопанство;

б) растителни отпадъци от хранителната промишленост, при условие че получената при изгарянето им топлинна енергия се опол­зотворява;

в) влакнести растителни отпадъци от произ­водството на целулоза от дървесина и производ­ство на хартия от целулоза, при условие че се изгарят съвместно на мястото на образуването им и получената в резултат топлинна енергия се оползотворява;

д) дървесни отпадъци, включително дървесни строителни отпадъци, с изключение на тези, които вследствие обработката им с препарати за дървесна защита или покрития могат да съдържат халогенирани органични съединения или тежки метали.

2.„Биоотпадъци“ са биоразградими отпа­дъци от парковете и градините, хранителни и кухненски отпадъци от домакинствата, ресто­рантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост.

3.„Биоразградими отпадъци“ са всички отпа­дъци, които имат способността да се разграждат анаеробно или аеробно, като хранителни и растителни отпадъци, хартия, картон и други.

4. „Битови отпадъци“ са „отпадъци от до­макинствата“ и „подобни на отпадъците от домакинствата“.

5.„Депониране на отпадъци“ е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години – за отпадъци, предназначени за оползотворяване, и една година – за отпадъци, предназначени за обезвреждане, по начин, който не пред­ставлява опасност за човешкото здраве и околната среда.

6.„Масово разпространени отпадъци“ са отпадъци, които се образуват след употре­ба на продукти от многобройни източници на територията на цялата страна и поради своите характеристики изискват специално управление.

7.„Обезвреждане“ е всяка дейност, която не е оползотворяване, дори когато дейността има като вторична последица възстановяването на вещества или енергия. Приложение № 1 съдържа неизчерпателен списък на дейностите по обезвреждане.

8.„Опасни отпадъци“ са отпадъците, които притежават едно или повече опасни свойства, посочени в приложение № 3.

9.„Оползотворяване“ е всяка дейност, коя­то има като основен резултат използването на отпадъка за полезна цел чрез замяна на други материали, които иначе биха били използвани за изпълнението на конкретна функция, или подготовката на отпадъка да изпълнява тази функция в производствено предприятие или в икономиката като цяло. Приложение № 2 съдържа неизчерпателен списък на дейностите по оползотворяване.

10.„Оползотворяване на материали“ е всяка дейност по оползотворяване с изключение на оползотворяване на енергия и преработване в материали, които се използват като гориво.

11.„Оползотворяване на материали от строителни отпадъци“ са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.

12.„Организация по оползотворяване“ е юридическо лице, регистрирано по Търговския закон или съгласно националното му законо­дателство, което не разпределя печалба и ко­ето управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци.

13.„Отпадък“ е всяко вещество или предмет, от който притежателят се освобождава или възнамерява да се освободи, или е длъжен да се освободи.

14.„Отпадъци от домакинствата“ са отпа­дъците, образувани от домакинствата.

15.„Отпадъци от черни и цветни метали“ са технологичните отпадъци, получени от добива, преработката или механичната обра­ботка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.

16.„Отпадъци от черни и цветни метали с битов характер“ са отпадъци от черни и цветни метали (ОЧЦМ), получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от тър­говски обекти, занаятчийски дейности, обекти за отдих и забавления.

17.„Отработени масла“ са всички смазоч­ни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла.

18.„Повторна употреба“ е всяка дейност, чрез която продуктите или компонентите, които не са отпадъци, се използват отново за целта, за която са били предназначени.

19. „Повторно нарушение“ е нарушение, което е извършено в едногодишен срок от вли­зането в сила на наказателното постановление, с което нарушителят е наказан за нарушение от същия вид.

20.„Подготовка за повторна употреба“ са дейностите по оползотворяване, представляващи проверка, почистване или ремонт, чрез които продуктите или компонентите на продукти, които са станали отпадък, се подготвят, за да могат да бъдат използвани повторно без каквато и да е друга предварителна обработка.

21.„Подобни отпадъци“ са отпадъците, които по своя характер и състав са сравними с отпадъците от домакинствата, с изключение на производствени отпадъци и отпадъци от селското и горското стопанство.

22.„Предварително съхраняване“ е дейност по съхраняване на отпадъци при мястото на образуване до събирането им в съоръжения, където те се разтоварват, за да се подготвят за последващо транспортиране до друг обект с цел оползотворяване или обезвреждане.

23.„Предотвратяване“ са мерките, взети преди веществото, материалът или продуктът да стане отпадък, с което се намалява:

а) количеството отпадъци, включително чрез повторната употреба на продуктите или удължаването на жизнения им цикъл;

б) вредното въздействие от образуваните отпадъци върху околната среда и човешкото здраве, или

в) съдържанието на вредни вещества в материалите и продуктите.

24.„Притежател на отпадъци“ е причинителят на отпадъци или физическото или юридическото лице, в чието владение се намират те.

25.„Причинител на отпадъци“ е физическо или юридическо лице, при чиято дейност се образуват отпадъци (първичен причинител на отпадъците), или всеки, който осъществява предварителна обработка, смесване или други дейности, водещи до промяна на свойствата или състава на отпадъка.

26.„Производител на продукта“ е физическо или юридическо лице, което по занятие разработва, произвежда, обработва, третира, продава, въвежда от държава – членка на Европейския съюз, или внася продукти на пазара в Република България.

27.„Производствени отпадъци“ са отпадъците, образувани в резултат на производствената дейност на физическите и юридическите лица.

28.„Пускане на пазара“ е първото предос­тавяне на продукта на разположение на друго лице, безплатно или срещу заплащане, с цел на територията на Република България, както и внасянето и въвеждането на територията на Република България на продукта от дадено лице за негова собствена търговска, производствена или професионална дейност.

29.„Разделно събиране“ е събирането, при което поток от отпадъци се разделя по вид и естество на отпадъците с оглед улесняване на специфично третиране.

30.„Разширена отговорност на производи­теля“ е екологичен принцип, прилаган като съвкупност от мерки с цел намаляване на общото въздействие върху околната среда от даден продукт чрез въвеждане на задължения и отговорности за производителя на продукта по време на целия му жизнен цикъл и по-спе­циално за ограничаване на съдържанието на опасни вещества, обратно приемане, повторна употреба, рециклиране, оползотворяване и обез­вреждане на отпадъците, получени в резултат на употребата на продукта.

31.„Регенериране на отработени масла“ е всяка дейност по рециклиране, чрез която могат да се произведат базови масла чрез рафиниране на отработени масла, по-специално чрез отстра­няване на замърсителите, продуктите на окис­ление и добавките, съдържащи се в тези масла.

32.„Рециклиране“ е всяка дейност по опол­зотворяване, чрез която отпадъчните материали се преработват в продукти, материали или ве­щества за първоначалната им цел или за други цели. То включва преработването на органични материали, но не включва оползотворяване за получаване на енергия и преработване в мате­риали, които ще се използват като горива или за насипни дейности.

33.„Свързани лица“ са лицата по смисъла на § 1 от Търговския закон.

34.„Строителни отпадъци“ са отпадъците от строителство и разрушаване, съответстващи на кодовете отпадъци, посочени в глава 17 от Ин­декс към Решение 2000/532/EО на Комисията от 3 май 2000 г. за замяна на Решение 94/3/ ЕО за установяване на списък на отпадъците в съответствие с член 1, буква „а)“ от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ ЕИО на Съвета относно опасните отпадъци и следващите му изменения.

35.„Следексплоатационни грижи за депо за отпадъци“ са дейностите по поддръжка на площадката на депото след неговото закриване, осъществяване на контрол и наблюдение на параметрите на околната среда (мониторинг) и отстраняване на евентуални отрицателни после­дици от въздействието на депото върху околната среда и човешкото здраве за определения от компетентните органи следексплоатационен период на депото.

36.„Събиране“ е натрупването на отпадъ­ци, включително предварителното сортиране и предварителното съхраняване на отпадъци, с цел транспортирането им до съоръжение за третиране на отпадъци.

37.„Съхраняване“ е дейност, свързана със складирането на отпадъците от събирането им до тяхното третиране, за срок, не по-дълъг от:

а) три години – при последващо предаване за оползотворяване;

б) една година – при последващо предаване за обезвреждане.

38.„Транспортиране“ е превозът на отпадъци, включително съпътстващите го дейности по товарене, претоварване и разтоварване, когато се извършва от оператора като самостоятелна дейност.

39.„Третиране на отпадъците“ са дейностите по оползотворяване или обезвреждане, включително подготовката преди оползотворяване или обезвреждане.

40.„Търговец“ е всяко физическо или юридическо лице, което действа от свое име и за своя сметка при закупуване и последваща продажба на отпадъците, включително тези търговци, които физически не притежават отпадъците.

41.„Управление на отпадъците“ са съби­рането, транспортирането, обезвреждането и оползотворяването на отпадъците, включително осъществяваният контрол върху тези дейности, след експлоатационните грижи за депата, как­то и действията, предприети в качеството на търговец или брокер.

**РАЗДЕЛ ХХ**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§.1.Настоящата Наредба е приета от Общински съвет – Севлиево, на основание чл.21, ал.2 от ЗМСМА, във връзка с чл.22 от Закона за управление на отпадъците, с решение № 102 / 27 май 2014 г. и влиза в сила от 01 юли 2014г. Същата отменя Наредба за управление на отпадъците на територията на Община Севлиево, приета с решение № 099/28.05.2008г.

§.2.Организацията по прилагане за изпълнение на тази Наредба се възлага на Кмета на Община Севлиево.

Приложение 1

към Наредбата за дейностите по управление на отпадъците на територията на Община Севлиево

*(изм.и допълнена с решение № 177 от 19.10.2021 г.)*

КОНСТАТИВЕН ПРОТОКОЛ

№ ............................/ ...................г.

ЗА ТЕХНИЧЕСКОТО СЪСТОЯНИЕ

НА ИЗЛЯЗЛО ОТ УПОТРЕБА МОТОРНО ПРЕВОЗНО РЕДСТВО

Днес .............................. година, в гр./с. ...……..…………….., комисията, назначена на основание

.....................................................................................................................................................................

Във връзка с......................................................................................................................................................

в състав:

1...................................................................................................................................................................

/име, презиме, фамилия/

Длъжност ……………………………………………………….

2..................................................................................................................................................................

/име, презиме, фамилия/

Длъжност ……………………………………………………

3.................................................................................................................................................................

/име, презиме, фамилия/

Длъжност …………………………………………………..

състави настоящия протокол за техническо състояние на излязло от употреба МПС,

като установи следното:

МПС:.....................................................ВИД:……............................... МАРКА:.....................................

ЦВЯТ НА МПС:.................................РЕГИСТРАЦИОНЕН №:...........................................................

СОБСТВЕНОСТ НА ……………………………………………………………………………………………………………..

ЕГН/ЕИК………………………………………………………………………………………………………………………………

АДРЕС НА ПАРКИРАНЕ:.......................................................................................................................

/улица, ж.к., блок, площадка/

МЯСТО, НА ПОСТАВЯНЕ НА СТИКЕР-ПРЕДПИСАНИЕ:.........................................................................

СЪСТОЯНИЕ НА МПС ПО ВЪНШЕН ОГЛЕД:

Външно състояние на превозното средство

1. Наличие на двигател: .........................................................................................................................

2. Наличие на скоростна кутия: .............................................................................................................

3. Състояние на купето /кабина, каросерия/: .........................................................................................

4. Наличие на врати: .................................................................................................................................

5. Наличие на калници: ............................................................................................................................

б. Наличие на капаци: ..............................................................................................................................

7. Наличие на седалки:..............................................................................................................................

8. Наличие на арматурно табло: ..............................................................................................................

9. Наличие на стъкла: ...............................................................................................................................

10.Състояние на каросерията: .................................................................................................................

11.Осветителни тела:

а .Фарове:...................................................................................................................................................

б.Габарити и мигачи-предни:...................................................................................................................

в.Стоп, габарит и мигачи-задни: .............................................................................................................

12.Наличие и състояние на колелата и гумите: .....................................................................................

13.Допълнителни данни по показания на свидетелите:..........................................................................

................................................................................................................................................................

................................................................................................................................................................

Становище на комисията: ...............................................................................................................................................................

................................................................................................................................................................

................................................................................................................................................................

Настоящия констативен протокол се състави в 3 /три/ екземпляра.

КОМИСИЯ:

1 ........................................................................................... /................................................../

2 ........................................................................................... /................................................../

3 ........................................................................................... /................................................../

Приложение 2

към Наредбата за дейностите по управление на отпадъците на територията на Община Севлиево

**(***ново* **-** *решение № 177 от 19.10.2021 г.)*

|  |
| --- |
| **ОБЩИНА СЕВЛИЕВО** |
| **ПРЕДПИСАНИЕ ЗА ПРЕМЕСТВАНЕ НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО №................../..................ГОДИНА** |
|  |
| Днес.............................................................................................. година, на основание на ……………………………………., уведомяваме собственика на: |
| МПС:.................................................................................................................................. |
| ВИД:................................................................................................................................... |
| МАРКА:............................................................................................................................. |
| ЦВЯТ НА МПС:............................................................................................ .............. |
| РЕГИСТРАЦИОНЕН НОМЕР /АКО ИМА ТАКЪВ/: …………………………………………… |
| АДРЕС НА ПАРКИРАНЕ:..................................................................................................... |
| /улица/булевард, ж.к., блок, площадка/ |
| в срок от 3 /три/ месеца да освободи заеманото от собственото му ИУМПС /................./ място общинска / държавна собственост, като се премести в имот частна собственост. |
| Преместването на ИУМПС /.........................../ на друго място, общинска /държавна собственост - не спира изпълнението на настоящото предписание. |
| При неспазване на посочения срок ИУМПС /.........................../ще бъде принудително преместено |
| от................................................................................................... лицензиран оператор на адрес: ............................................................................................................................ |
| и |
| разкомплектовано ако в 14-дневен срок от преместването не бъде потърсено от собственика. |
| **КОМИСИЯ:** |
| **1................................................................................................................................** |
| **/....................................................................................... /** |
| **2.................................................................................................................................** |
| **/....................................................................................... /** |
| **3................................................................................................................................** |
| **/....................................................................................... /** |